
Hej

En af mine bedste veninder er blevet meget fraværende her på det seneste. Hun snakker næsten ikke med mig og mine venner længere, og hun er så stille i skolen, at man knap nok lægger mærke til, at hun er til stede. 

Jeg ved, at hun altid har været lidt genert, men nu er det fordoblet, og jeg er bange for, at hun ikke har det særlig godt, fordi hun ikke dukker op i skolen næsten hver uge. Jeg ved, at der er et eller andet galt, og jeg tror, at det kan have noget med hendes angst at gøre. Men jeg ved ikke helt, hvordan jeg kan hjælpe. Jeg er nærmest bange for at bringe det på banen, da vi snakker så sjældent nu. Hvad skal jeg gøre for at få min veninde tilbage?

 
Mistet kontakt med bedste veninde
=================================



Hej med dig,

Først og fremmest vil jeg sige, at din veninde er rigtig heldig med, at hun har sådan en sød og betænksom veninde som dig, der bekymrer sig om, hvordan hun har det. Det er rigtig godt, du skriver herind, for jeg kan sagtens forstå, at det er en svær situation for dig!

Det er svært, hvad man skal gøre i sådan en situation, men jeg synes, at din veninde på den ene eller anden måde skal vide, at du tænker på og er der for hende. Det kan godt ske, at hun har trukket sig tilbage, fordi hun kæmper med nogle ting, og det kan være, at hun allerede får hjælp enten fra enten sin familie eller et andet sted fra. 

Som jeg ser, er det bedste, du kan gøre, at skrive til hende, enten via en sms eller et brev. Heri kan du fx fortælle hende, at du altid vil være der for hende, og at du gerne hjælper, hvis der er noget, hun har brug. Det kan næsten være, hvad som helst, men jeg synes, det er rigtig vigtigt, at du får hende dine tanker fortalt, og at du rigtig gerne vil have, at I kan begynde at se hinanden igen.

Det er ikke sikkert, hun reagerer på din besked eller brev lige nu og her, hvis der er andre ting, der fylder mere lige nu, men så ved hun det i hvert fald. Når hun forhåbentlig er nærmere den anden side og har det bedre, kan I måske begynde at se hinanden igen :-)

De bedste hilsner,

Sofie

 